CELEX: 32022R0934
Language: lt
Date: 2022-06-16 00:00:00
Title: Komisijos įgyvendinimo reglamentas (ES) 2022/934 2022 m. birželio 16 d. kuriuo nustatomas reikalavimas registruoti importuojamus tam tikrus Maroko kilmės ratus su ratlankiais iš aliuminio

2022 6 17   
               
               
                  LT
               
               
                  Europos Sąjungos oficialusis leidinys
               
               
                  L 162/27
               
            
         KOMISIJOS ĮGYVENDINIMO REGLAMENTAS (ES) 2022/934
         2022 m. birželio 16 d.
         kuriuo nustatomas reikalavimas registruoti importuojamus tam tikrus Maroko kilmės ratus su ratlankiais iš aliuminio
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (1) (toliau – pagrindinis reglamentas), ypač į jo 14 straipsnio 5a dalį,
         informavusi valstybes nares,
         kadangi:
         
                     (1)
                  
                  
                     Europos Komisija (toliau – Komisija), gavusi skundą, kurį gamintojų, kurie pagamina daugiau nei 25 % visų tam tikrų ratų su ratlankiais iš aliuminio Sąjungoje, vardu pateikė Europos ratų su ratlankiais gamintojų asociacija (toliau – skundo pateikėjas), 2021 m. lapkričio 17 d. pranešimu Europos Sąjungos oficialiajame leidinyje (2) (toliau – pranešimas apie inicijavimą) pranešė inicijuojanti antidempingo tyrimą dėl importuojamų tam tikrų Maroko kilmės ratų su ratlankiais iš aliuminio.
                  
               1.   REGISTRUOTINAS PRODUKTAS
         
         
                     (2)
                  
                  
                     Registruotinas produktas – Maroko kilmės motorinių transporto priemonių ratai su ratlankiais iš aliuminio, priskiriami 8701–8705 pozicijoms, su ratų reikmenimis arba be jų, su padangomis arba be jų (toliau – nagrinėjamasis produktas).
                  
               
                     (3)
                  
                  
                     Nagrinėjamojo produkto KN kodai šiuo metu yra ex 8708 70 10 ir ex 8708 70 50 (TARIC kodai: 8708701015, 8708701050, 8708705015 ir 8708705050). Šie KN ir TARIC kodai pateikiami tik kaip informacija. Šio tyrimo aprėptis priklauso nuo pirmiau pateiktos tiriamojo produkto apibrėžties.
                  
               2.   REGISTRACIJOS PAGRINDAS
         
         
                     (4)
                  
                  
                     Pagal pagrindinio reglamento 14 straipsnio 5a dalį Komisija registruoja importą pagrindinio reglamento 19a straipsnyje nurodytu išankstinio informacijos atskleidimo laikotarpiu, kad vėliau tokiam importui būtų galima taikyti priemones nuo tos registracijos dienos, išskyrus atvejus, kai ji turi pakankamai įrodymų, kad nesilaikoma pagrindinio reglamento 10 straipsnio 4 dalies c arba d punktuose nustatytų reikalavimų.
                  
               
                     (5)
                  
                  
                     Komisija patikrino, ar importuotojai žinojo arba turėjo žinoti apie dempingą, dempingo mastą ir įtariamą arba nustatytą žalą. Ji taip pat nagrinėjo, ar toliau žymiai augo importas, dėl kurio, atsižvelgiant į importo laiką, apimtį ir kitas aplinkybes, galėjo gerokai sumažėti taikytino galutinio antidempingo muito taisomasis poveikis.
                  
               
                     (6)
                  
                  
                     Taigi, atsižvelgdama į pagrindinio reglamento 10 straipsnio 4 dalį, Komisija išnagrinėjo turimus įrodymus. Atlikdama šią analizę, Komisija, be kita ko, rėmėsi 1 lentelėje pateiktais importo duomenimis.
                  
               2.1.   Importuotojų žinojimas apie dempingą, jo mastą ir įtariamą žalą
         
         
                     (7)
                  
                  
                     Komisija turi pakankamai įrodymų, kad nagrinėjamasis produktas iš Maroko importuojamas dempingo kaina.
                  
               
                     (8)
                  
                  
                     2021 m. lapkričio 17 d. paskelbtame pranešime apie šio tyrimo inicijavimą pabrėžta, kad apskaičiuotas dempingo skirtumas yra reikšmingas, t. y. jis siekia 14 %. Skunde pateiktais įrodymais tuo etapu pakankamai pagrįsta tai, kad eksportuojantys gamintojai vykdo dempingą.
                  
               
                     (9)
                  
                  
                     Skundo pateikėjas taip pat pateikė pakankamai įrodymų dėl įtariamos žalos Sąjungos pramonei, be kita ko, dėl rinkos dalies sumažėjimo ir neigiamos kitų Sąjungos pramonės pagrindinių veiklos rodiklių raidos.
                  
               
                     (10)
                  
                  
                     Pranešimą apie inicijavimą paskelbus Europos Sąjungos oficialiajame leidinyje jis tapo viešai prieinamas visiems importuotojams. Be to, importuotojai, kaip tyrimo suinteresuotosios šalys, gali susipažinti su nekonfidencialia skundo versija ir nekonfidencialia byla. Todėl Komisija mano, kad dėl to importuotojai jau žinojo arba turėjo žinoti apie įtariamą dempingą, jo mastą ir įtariamą žalą.
                  
               
                     (11)
                  
                  
                     Remdamasi tuo, kas išdėstyta, Komisija padarė išvadą, jog nėra įrodymų, kad nesilaikyta pagrindinio reglamento 10 straipsnio 4 dalies c punkto reikalavimo.
                  
               2.2.   Tolesnis žymus importo augimas
         
         
                     (12)
                  
                  
                     Remdamasi 1 lentelėje apibendrintais statistiniais duomenimis Komisija nustatė, kad iš Maroko į Sąjungą importuotų ratų su ratlankiais iš aliuminio skaičius 2021 m. gruodžio 1 d. – 2022 m. balandžio 30 d. laikotarpiu, t. y. po tyrimo inicijavimo, padidėjo 43 %, palyginti su 2020 m. gruodžio 1 d. – 2021 m. balandžio 30 d. laikotarpiu, t. y. tuo pačiu praėjusių metų laikotarpiu, kuris yra tiriamojo laikotarpio (tiriamasis laikotarpis – 2020 m. spalio 1 d. – 2021 m. rugsėjo 30 d.) dalis. Be to, vidutinė mėnesio importo iš Maroko į Sąjungą apimtis 2021 m. gruodžio 1 d. – 2022 m. balandžio 30 d. laikotarpiu buvo 92 300 vienetais didesnė nei vidutinė mėnesio importo į Sąjungą apimtis tiriamuoju laikotarpiu.
                  
               
                     (13)
                  
                  
                     Todėl, atsižvelgdama į šį tolesnį žymų importo iš nagrinėjamosios šalies augimą, Komisija padarė išvadą, jog nėra įrodymų, kad neįvykdytas minėtas reikalavimas.
                     
                        1 lentelė
                     
                     
                                  
                              
                              
                                 2020 m. gruodžio 1 d. – 2021 m. balandžio 30 d.
                              
                              
                                 2021 m. gruodžio 1 d. – 2022 m. balandžio 30 d.
                              
                              
                                 Δ
                              
                              
                                 2020 m. gruodžio 1 d. – 2021 m. balandžio 30 d. mėnesio vidurkis
                              
                              
                                 2021 m. gruodžio 1 d. – 2022 m. balandžio 30 d. mėnesio vidurkis
                              
                           
                                 Importo apimtis (vnt.)
                              
                              
                                 1 068 018 
                              
                              
                                 1 529 755 
                              
                              
                                 43  %
                              
                              
                                 213 604 
                              
                              
                                 305 951 
                              
                           
                                 Šaltinis: 2022 m. balandžio mėn. Komisijos priežiūros duomenų bazė ir kitų mėnesių Eurostato COMEXT duomenų bazė. Kilogramų perskaičiavimo į vienetus santykis: 11,3 kg / vnt.
                              
                           
               2.3.   Taisomojo muito poveikio mažinimas
         
         
                     (14)
                  
                  
                     2.2 skirsnyje prieita prie išvados, kad nuo tada, kai buvo inicijuotas šis tyrimas, toliau žymiai augo nagrinėjamojo produkto importas. Tai apytikriai daugiau kaip 92 300 papildomų ratų su ratlankiais iš aliuminio kas mėnesį, palyginti su iš Maroko per tiriamąjį laikotarpį importuotų ratų su ratlankiais iš aliuminio skaičiumi. Vien šis augimas sudaro apie 2 % Sąjungos suvartojimo tiriamuoju laikotarpiu.
                  
               
                     (15)
                  
                  
                     Remiantis 2 lentelėje apibendrintais importo duomenimis, 2021 m. gruodžio 1 d. – 2022 m. balandžio 30 d. laikotarpiu vidutinė nagrinėjamojo produkto – rato su ratlankiu – importo kaina buvo 14,8 % didesnė už vidutinę importo iš Maroko kainą tiriamuoju laikotarpiu. Tačiau reikia atsižvelgti į tai, kad pirminis aliuminis sudaro apie 50 % ratų su ratlankiais iš aliuminio gamybos sąnaudų ir kad pardavimo kaina indeksuojama pagal Londono metalų biržos aliuminio kainą. Komisija pažymėjo, kad tiriamuoju laikotarpiu, palyginti su 2021 m. gruodžio mėn. – 2022 m. balandžio mėn. laikotarpiu, vidutinė aliuminio kaina padidėjo 50 %. Taigi panašu, kad kainos padidėjimas 14,8 % tik iš dalies atspindėjo padidėjusias gamybos sąnaudas, todėl importas vis dar gali daryti spaudimą Sąjungos pramonės pardavimui.
                     
                        2 lentelė
                     
                     
                                  
                              
                              
                                 Tiriamasis laikotarpis
                              
                              
                                 2021 m. gruodžio mėn. – 2022 m. balandžio mėn.
                              
                              
                                 Δ
                              
                           
                                 Vidutinės mėnesio importo kainos (EUR/vnt.)
                              
                              
                                 44,7 
                              
                              
                                 51,3 
                              
                              
                                 +14,8  %
                              
                           
                                 Šaltinis: 2022 m. balandžio mėn. Komisijos priežiūros duomenų bazė ir kitų mėnesių Eurostato COMEXT duomenų bazė.
                              
                           
               
                     (16)
                  
                  
                     Tuo remdamasi Komisija nustatė, kad iš byloje turimų įrodymų nebuvo matyti, jog šis reikalavimas neįvykdytas.
                  
               2.4.   Išvada
         
         
                     (17)
                  
                  
                     Atsižvelgdama į tai, kas išdėstyta, Komisija nustatė, jog nėra įtikinamų įrodymų, kad šiuo atveju nagrinėjamojo produkto importo registracija išankstinio informacijos atskleidimo laikotarpiu būtų nepagrįsta. Nuo pranešimo apie inicijavimą paskelbimo, kai eksportuojantys gamintojai žinojo arba turėjo žinoti apie įtariamą dempingą ir jo žalą, nagrinėjamojo produkto importas dar labiau išaugo tiek, kad dėl to taisomasis antidempingo muitų poveikis gali gerokai sumažėti ir išankstinio informacijos atskleidimo laikotarpiu.
                  
               
                     (18)
                  
                  
                     Taigi pagal pagrindinio reglamento 14 straipsnio 5a dalį Komisija registruoja importuojamą nagrinėjamąjį produktą išankstinio informacijos atskleidimo laikotarpiu.
                  
               3.   PROCEDŪRA
         
         
                     (19)
                  
                  
                     Visos suinteresuotosios šalys raginamos raštu pareikšti savo nuomonę ir pateikti patvirtinamuosius dokumentus. Be to, Komisija gali išklausyti suinteresuotąsias šalis, jei jos raštu pateikia prašymą ir nurodo svarbias priežastis, dėl kurių jas reikėtų išklausyti.
                  
               4.   REGISTRACIJA
         
         
                     (20)
                  
                  
                     Pagal pagrindinio reglamento 14 straipsnio 5a dalį Komisija registruoja importuojamą nagrinėjamąjį produktą pagrindinio reglamento 19a straipsnį nurodytu išankstinio informacijos atskleidimo laikotarpiu, išskyrus atvejus, kai yra pakankamai įrodymų, kad nesilaikoma 10 straipsnio 4 dalies c ir d punktuose nustatytų reikalavimų.
                  
               
                     (21)
                  
                  
                     Būsima mokėtinų muitų suma priklausys nuo šio antidempingo tyrimo galutinių išvadų. Skunde, kuriuo prašoma inicijuoti tyrimą, pateikta įtarimų, kad nagrinėjamojo produkto dempingo skirtumai siekia maždaug 14 %, o vidutinis žalos pašalinimo lygis – iki 43 %. Galimų būsimų mokėtinų muitų suma nustatoma pagal minėtus lygius, nustatytus remiantis skundu, t. y. gali siekti 14 % nagrinėjamojo produkto CIF importo vertės.
                  
               5.   ASMENS DUOMENŲ TVARKYMAS
         
         
                     (22)
                  
                  
                     Visi per šį tyrimą surinkti asmens duomenys bus naudojami laikantis Europos Parlamento ir Tarybos reglamento (ES) 2018/1725 (3),
                  
               PRIĖMĖ ŠĮ REGLAMENTĄ:
         
            1 straipsnis
            
               1.   Pagal Reglamento (ES) 2016/1036 14 straipsnio 5a dalį muitinėms nurodoma imtis reikiamų veiksmų siekiant registruoti importuojamus tam tikrus Maroko kilmės motorinių transporto priemonių ratus su ratlankiais iš aliuminio, priskiriamus 8701–8705 pozicijoms, su ratų reikmenimis arba be jų, su padangomis arba be jų, kurių KN kodai šiuo metu yra ex 8708 70 10 ir ex 8708 70 50 (TARIC kodai: 8708701015, 8708701050, 8708705015 ir 8708705050).
            
            
               2.   Registracija baigiama po keturių savaičių nuo šio reglamento įsigaliojimo dienos.
            
         
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2022 m. birželio 16 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 176, 2016 6 30, p. 21.
         
            (2)  OL C 464, 2021 11 17, p. 19.
         
            (3)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).